《送杜时可归太学》
宋代·晁公溯

宴安不可怀，百年能几何。
况今五学开，皆以礼为罗。
既书内舍籍，天门近嵯峨。
云胡久不归，滞留蜀江沱。
要须勇一往，行即中十科。
君妇定复贤，相敦戒蹉跎。
暂别德曜桉，勿操子犯戈。
会看此里闾，高车再来过。
路人笑指点，驷马金盘陀。
远游那足悲，所得盖已多。
罢酒当就途，执杯听我歌。
司业乃父兄，养材如菁莪。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。